OCEAN พุ่งแรง 9% นิวไฮรอบ 1 ปี รับผลงานปี 63 “เทิร์นอะราวด์” ลุ้นปีนี้สดใสต่อเนื่อง  
OCEAN พุ่งแรง 9% นิวไฮรอบ 1 ปี รับผลงานปี 63 "เทิร์นอะราวด์" ลุ้นปีนี้สดใสต่อเนื่อง  
16 มี.ค. 2564

ผู้สื่อข่าวรายงานว่า บริษัท โอเชี่ยน คอมเมิรช จำกัด (มหาชน)  หรือ OCEAN ณ เวลา 15.01 น. อยู่ที่ระดับ 1.16 บาท บวก 0.10 บาท หรือ 9.43%  ด้วยมูลค่าซื้อขาย 60.33 ล้านบาท

ราคาหุ้นวิ่งแรงในรอบ 1 ปี โดยเทียบตั้งแต่หุ้นยืนที่ระดับ 0.19 บาท เมื่อวันที่ 22 ก.พ.63 คาดเก็งกำไรผลงานปีนี้เด่นต่อเนื่องหลังปี 2563 พลิกมีกำไรสุทธิ 58.43 ล้านบาท จากปีก่อนขาดทุน 0.30 ล้านบาท และพลิกมีกำไรหลังขาดทุนต่อเนื่องตั้งแต่ปี 2560 และคาดเก็งกำไรรับประโยชน์ราคาปาล์มปรับตัวขึ้นแรงต่อเนื่อง

โดย นายวัฒนศักย์ เสือเอี่ยม อธิบดีกรมการค้าภายใน เปิดเผยว่า จากสถานการณ์ผลผลิตปาล์มน้ำมันตั้งแต่ช่วงเดือนกันยายน 2563 ต่อเนื่องถึงเดือนกุมภาพันธ์ 2564 มีปริมาณลดลงจากที่สำนักงานเศรษฐกิจการเกษตรคาดการณ์ไว้ประมาณ 19.50% อันเนื่องมาจากภัยแล้ง ทำให้ปริมาณสต็อกน้ำมันปาล์มดิบลดลงเป็นลำดับ
 ส่งผลให้ราคาผลปาล์มที่เกษตรกรขายได้ปรับสูงขึ้นต่อเนื่องจากเดือนสิงหาคม 2563 เฉลี่ยอยู่ที่ 3.58 บาท/กก. และสูงสุดในเดือนกุมภาพันธ์ 2564 อยู่ที่ 7.70 บาท/กก.
ส่วนหนึ่งเป็นผลมาจากกระทรวงพาณิชย์ ใช้มาตรการกำกับดูแลและสกัดกั้นการลักลอบนำเข้า โดยกำหนดด่านนำเข้า 3 ด่าน ได้แก่ ด่านท่าเรือกรุงเทพ มาบตาพุด และแหลมฉบัง และด่านนำผ่าน ให้นำผ่านเฉพาะท่าเรือกรุงเทพเท่านั้น
อย่างไรก็ตาม จากสถานการณ์ดังกล่าว ส่งผลให้ราคาน้ำมันปาล์มดิบปรับสูงขึ้นต่อเนื่องตั้งแต่เดือนกันยายน 2563 จาก 23.43 บาท/กก. เป็นสูงสุดที่ 40 บาท/กก. ในเดือนกุมภาพันธ์ 2564
อนึ่ง OCEAN จำหน่ายผลิตภัณฑ์ก๊อกน้ำ, จำหน่ายน้ำมันปาล์มดิบ (CPOA) สำหรับไบโอดีเซลและน้ำมันเพื่อการบริโภค, และ ให้คำปรึกษาและพัฒนาอสังหาริมทรัพย์